b'\n_START_ARTICLE_\nDavid P\xc3\xa9rez Garc\xc3\xada\n_START_SECTION_\nPrimers anys\n_START_PARAGRAPH_\nNascut a Madrid el 8 d\'agost de 1972, es va criar al barri de Campamento. Es va llicenciar en Ci\xc3\xa8ncies de la Informaci\xc3\xb3 (Periodisme) per la Universitat Complutense de Madrid._NEWLINE_Des de 2003 David P\xc3\xa9rez \xc3\xa9s diputat de l\'Assemblea de Madrid i hi ha exercit el c\xc3\xa0rrec de portaveu del Grup Popular (2008-2011). En aquest per\xc3\xadode es va guanyar la confian\xc3\xa7a d\'Esperanza Aguirre, i es va convertir en un col\xc2\xb7laborador molt proper de la llavors presidenta del govern auton\xc3\xb2mic i del Partit Popular de la Comunitat de Madrid._NEWLINE_Va exercir de viceconseller d\'Ocupaci\xc3\xb3 i Dona de la Comunitat de Madrid (2008).\n_START_SECTION_\nAlcalde de Alcorc\xc3\xb3n\n_START_PARAGRAPH_\nSuccessor de Fernando D\xc3\xadaz Robles al capdavant del Partit Popular d\'Alcorc\xc3\xb3n, es va presentar com a cap de llista a les eleccions municipals de 2011 a Alcorc\xc3\xb3n. La candidatura del seu partit va guanyar la majoria absoluta, amb un total de 41.335 vots (48,44\xc2\xa0%) i 15 regidors. L\'11 de juny, David P\xc3\xa9rez va ser investit alcalde amb una majoria absoluta dels vots dels regidors._NEWLINE_El desembre de 2011 es va convertir en president de la Federaci\xc3\xb3 Madrilenya de Municipis._NEWLINE_Despr\xc3\xa9s de les eleccions municipals de 2015, el PP va perdre la majoria absoluta a Alcorc\xc3\xb3n. Al ple de constituci\xc3\xb3 de la nova corporaci\xc3\xb3 2015-2019, P\xc3\xa9rez va rebre el suport de 10 regidors en la votaci\xc3\xb3 d\'investidura, a difer\xc3\xa8ncia dels 13 de Natalia d\'Andr\xc3\xa9s. Com que cap candidat va aconseguir la majoria absoluta de vots del ple (14), David P\xc3\xa9rez va ser reinvestit alcalde en qualitat de candidat de la llista m\xc3\xa9s votada._NEWLINE_A les eleccions generals de 2015 es va presentar com a candidat al Congr\xc3\xa9s dels Diputats, en el n\xc3\xbamero 20 de la llista del PP, sense ser triat.\n_START_SECTION_\nPosicions\n_START_PARAGRAPH_\nEl 2016, va considerar que, les integrants del col\xc2\xb7lectiu feminista, a vegades s\xc3\xb3n \xc2\xabdones frustrades, dones amargades, dones rabioses i dones fracassades com a persones i que v\xc3\xa9nen a donar lli\xc3\xa7ons a les altres de com cal viure i com cal pensar\xc2\xbb. Considerades masclistes per l\'oposici\xc3\xb3, P\xc3\xa9rez va demanar perd\xc3\xb3 per aquestes declaracions i va negar ser \xc2\xabmasclista\xc2\xbb. Tamb\xc3\xa9 el 2016, va trencar la disciplina del seu grup parlamentari en absentar-se en la votaci\xc3\xb3 del ple de l\'Assemblea de Madrid per a l\'aprovaci\xc3\xb3 de l\'anomenada llei contra la LGTBFobia impulsada pel Govern de Cristina Cifuentes i que perseguia la lluita contra les agressions a l\'esmentat col\xc2\xb7lectiu. El 2017 va presentar una esmena per al congr\xc3\xa9s regional del PP que instava el seu partit a la presa de \xc2\xab(decisions) pol\xc3\xadtiques, accions i reformes legals\xc2\xbb per a la supressi\xc3\xb3 gradual del dret a l\'avortament._NEWLINE_Va recolzar l\xe2\x80\x99empla\xc3\xa7ament de l\'anomenat projecte "Eurovegas" a Alcorc\xc3\xb3n i va atraure Sheldon Adelson amb una parcel\xc2\xb7la per construir el complex d\'apostes. Va imaginar Eurovegas com un mitj\xc3\xa0 per acabar amb l\xe2\x80\x99atur.'